Oikeusministeriö		38/2006	1 (2)
Kirjaamo
Eteläesplanadi 10

00130  HELSINKI	4.9.2006

kirjaamo.om@om.fi
marja.tuokila@om.fi 

Lausuntopyyntönne OM 7/482/2003, 11.8.2006

KOMISSION SELVITYS VÄLITTÄJÄN HALLINNASSA OLEVIIN ARVOPAPEREIHIN LIITTYVIIN TIETTYIHIN OIKEUKSIIN SOVELLETTAVAA LAKIA KOSKEVASTA HAAGIN YLEISSOPIMUKSESTA

Oikeusministeriö on pyytänyt 11.8.2006 päivätyllä kirjeellä näkemyksiä komission yllä mainitusta selvityksestä sekä siinä esitetyistä toimintavaihtoehdoista. Suomen Asianajajaliitto esittää näkemyksenään seuraavaa:

Suomen Asianajajaliitto pitää oikeana komission selvityksessä esitettyä lähtökohtaa, jonka mukaan yleissopimuksen allekirjoittaminen edellyttää, että myös Yhdysvallat ja muut pääomamarkkinoiden kannalta tärkeät valtiot allekirjoittavat yleissopimuksen. Koska oikeusministeriön kirjeen mukaan Yhdysvallat ja Sveitsi ovat yleissopimuksen jo allekirjoittaneet ja, koska yleissopimus yhtenäistäisi näin lainvalintaa merkittävässä osassa länsimaisia pääomamarkkinoita, tulee yleissopimuksen allekirjoittamiseen suhtautua periaatteessa myönteisesti. 

Yleissopimus ulottaa lainvalinnan osalta sopimusvapauden periaatteen myös esineoikeuteen ja sivullissuhteisiin. Suomen Asianajajaliiton näkemyksen mukaan tämä tarkoittaisi radikaalia muutosta Suomen lainsäädäntöön, minkä vaikutusten arvioiminen edellyttäisi laajempaa ja yksityiskohtaisempaa selvitystä. Myös yleissopimuksen ja Euroopan unionin insolvenssidirektiivin välinen suhde edellyttäisi Suomen Asianajajaliiton käsityksen mukaan tarkempaa tarkastelua. Suomen Asianajajaliitto katsoo, että nämä seikat tulisi selvittää tarkemmin sekä kansallisesti että Euroopan unionin tasolla ennen lopullisen kannan ottamista yleissopimuksen allekirjoittamiseen.

Komission selvityksessä esitettyjen perusteluiden valossa Suomen Asianajajaliitto pitää komission ehdottamista toimintavaihtoehdoista toimintavaihtoehtoa 2 parempana. Yleissopimuksen ja Euroopan unionin nykyisen lainsäädännön yhtenäistämiseksi tältä osin voitaisiin ehkä myös harkita selvitysdirektiivin muuttamista siten, että siinä asetettaisiin selvi-

tysjärjestelmille velvollisuus ottaa niiden sääntöihin tai sopimuksiin määräys, jonka mukaan näihin sääntöihin tai sopimuksiin sovelletaan sijaintimaan lainsäädäntöä. Tällöin yleissopimuksen allekirjoittaminen ei merkitsisi niin suurta asiallista muutosta Euroopan unionissa, mutta toisi etuja sen ulkopuolisissa suhteissa.

Helsingissä 4. syyskuuta 2006

SUOMEN ASIANAJAJALIITTO

Kari Lautjärvi
Suomen Asianajajaliiton puheenjohtaja, asianajaja

LAATI:	Tarja Wist, asianajaja, Asianajotoimisto Waselius & Wist Oy